ET Euroopa Liidu Teataja C 117/39

Taotluse avaldamine vastavalt nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõikele 2

(2008/C 117/18)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ZAFFERANO DI SARDEGNA”

EÜ nr: IT/PDO/005/0570/21.11.2006

KGT KPN

1. Nimetus

„Zafferano di Sardegna”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.8 — Asutamislepingu I lisas loetletud muud tooted (vürtsid jne).

3.2. Punktis 1 esitatud nimetusega tähistatava toote kirjeldus

Kaitstud päritolunimetust „Zafferano di Sardegna” kasutatakse üksnes safrani puhul, mis koosneb kultuurtaimena kasvatava Crocus sativus L. kuivatatud emakasuudmetest või emakatest. Tarbimiseks ringlusse lubamisel on see krotsiinisisalduse tõttu värvuselt erepunane, väga tugeva lõhnaga, mida põhjustab safranaal, ning sellel on pikrokrotsiinisisaldusest tulenev iseloomulik maitse.

Kategooria Värvimissuutlikkus (väljendatuna krotsiini absorbeeruvusena ca 440 nm kuival pinnal) Mõrudus (väljendatuna pikrokrotsiini absorbeeruvusena ca 257 nm kuival pinnal) Lõhna tugevus — safranaal (väljendatud absorbeeruvusena ca 330 nm kuival pinnal) I ≥ 190 ≥ 70 20–50

Samuti ei tohi seda võltsida ega lisada sellele mingeid muid aineid.

3.3. Tooraine

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kaitstud päritolunimetusega safranit „Zafferano di Sardegna” võib kasvatada, koguda ja valmistada punktis 4 määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Kaitstud päritolunimetusega safranit „Zafferano di Sardegna” tuleb pakendada punktis 4 osutatud geograafilises piirkonnas, et tagada toote päritolu ja kontrolli tootmise üle ning hoida ära pakendamata safrani vedu, mille tõttu safran võiks kokku puutuda valguse ja õhuga ning tema iseloomulikud omadused (vt punkt 3.2) võiksid halveneda või isegi kaduda. Kaitstud päritolunimetusega safranit „Zafferano di Sardegna” tuleb kuni pakendamiseni hoida klaas-, plekk- või roostevabast terasest mahutites, mis on valguse ja õhu juurdepääsu vältimiseks hermeetiliselt suletud. Pakendada tuleb hoolikalt, et kaitsta toodet nii sisemiste kui ka väliste kahjustuste eest. Pakkematerjal peab olema klaasist, terrakotast, korgist või papist (ainult klaas ja paber võivad safraniga kokku puutuda) ning see peab võimaldama vältida toote kahjustamist või muutumist veo või ladustamise ajal. Pakendite kaal on järgmine: 0,25 g, 0,50 g, 1 g, 2 g ja 5 g.

3.7. Erieeskirjad märgistamise kohta

Etiketil peab olema kaitstud päritolunimetuse „Zafferano di Sardegna” logo, ELi kaitstud päritolunimetuse sümbol, kõik muud kehtivate õigusaktidega ettenähtud üksikasjad ning toodetud koguste järjekorranumbritega templijäljend, mille on löönud põllumajandus-, toidu- ja metsandusministeeriumi volitatud asjaomane kaitse- või kontrolliasutus.

Päritolunimetuse logo koosneb kolmest osast, millest keskmisel on stiliseeritud safraniõis, mis sümboliseerib safranit, kuus õielehte on paigutatud vasakule poole, jättes ruumi emakasuudmetele, mis ulatuvad välja mõlemalt poolt; ülemisel osal on kaarjalt sõnad „Zafferano di Sardegna” ja alumisel fraas „Denominazione di Origine Protetta” (kaitstud päritolunimetus).

Päritolunimetus tuleb etiketile kanda selgete ja kustutamatute tähtedega, mille värv selgelt kontrasteerub etiketi värvusega, olles selgelt eristatav muust etiketil esitatud teabest.

Keelatud on lisada kaitstud päritolunimetusele mingit kirjeldust, mis ei ole otseselt sätestatud, ehkki ärinimesid ja kaubamärke võib kasutada, kui need ei ole ülistava iseloomuga ega ei vii ostjat eksiteele.

Kaubad, mille valmistamisel on kasutatud kaitstud päritolunimetusega safranit „Zafferano di Sardegna”, võib tarbimiseks panna pakenditesse, mille peal on kaitstud päritolunimetus, kuid puudub ELi sümbol, tingimusel et kaitstud päritolunimetusega toode, millel on asjaomane sertifikaat, on kõnealuse tootekategooria ainus koostisosa ja et kaitstud päritolunimetusega toote kasutajatel on luba, mille on põllumajandus-, toidu- ja metsandusministeeriumi volitusel välja andnud kaitstud päritolunimetusega toote tootjate ühendus. Kõnealune ühendus kannab kasutajad ühtlasi asjakohastesse registritesse ja teostab järelevalvet kaitstud tähise nõuetekohase kasutamise üle. Volitatud ühenduse puudumisel täidab eespool kirjeldatud ülesandeid ministeerium kui määruse (EÜ) nr 510/2006 rakendamise eest vastutav riigiasutus.

4. Geograafilise piirkonna täpne määratlus

Kaitstud päritolunimetusega safrani „Zafferano di Sardegna” tootmispiirkond hõlmab Medio Campidano maakonna provintse San Gavino Monreale, Turri ja Villanovafranca.

5. Seos geograafilise piirkonnaga

5.1. Geograafilise piirkonna eripära

Safranikasvatuse piirkonnas on tüüpiline vahemereline kliima, mis on tavaliselt pehme, vihma sajab peamiselt sügisel ja talvel, suvi on kuum ja kuiv. Talvine keskmine temperatuur on 11,3 °C, suvine 24 °C, aastaringne 17,6 °C. Külma on harva, lumesadu on erakorraline. Safrani kasvatamiseks kasutatav maa on erakordselt viljakas, paksude alluviaalsete setenditega (vertisoil) ja kerge liivase/savika konsistentsiga, läbilaskev, ilma kivideta või väheste kividega ning seob erakordselt hästi vett.

5.2. Toote eripära

Kaitstud päritolunimetuse taotlemist safranile „Zafferano di Sardegna” õigustab asjaolu, et see erineb teistest sama tüüpi toodetest kõrge krotsiini-, pikrokrotsiini- ja safranaalisisalduse poolest. Teiste sõnadega öeldes teevad kaitstud päritolunimetusega „Zafferano di Sardegna” erakordseks tema värvimissuutlikkus, eutektilised ja maitseomadused.

5.3. Põhjuslik seos geograafilise piirkonna ja toote erilise kvaliteedi, maine või muude omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul)

„Zafferano di Sardegna” erakordsed omadused, mida on kirjeldatud punktis 5.2, tulenevad otseselt tootmispiirkonna morfoloogilistest omadustest, pinnasest ja kliimast. Need omadused tõendavad kõnealuse toote tugevat sidet kodupiirkonnaga, mis on taimedele — kas inimteguri või soodsate kliimatingimuste tõttu — eriti sobiv ja ülimalt soodne, öeldakse „timit su frius e cikat su kallenti” (ei armasta külma ja otsib sooja). Morfoloogiliste omaduste, Sardiinia mõne piirkonna pinnase ja kliima ning traditsioonilise, isalt pojale edasi antava kasvatus- ja ettevalmistustehnika kombinatsioon võimaldab saada toote, millel on unikaalsed organoleptilised omadused ja maitse, mida pole võimalik mitte millegagi segi ajada. Sardiinia safrani erilised omadused võlgnevad tänu toote kasvatamise, käsitsemise ja töötlemise meetoditele, mida kasutatakse tootmise eri etappidel. Oskusteave, mida kohalikud elanikud on omandanud sajandite jooksul, tagab toote õige kvaliteedi alates kasvamisprotsessi algusest, paljundusmaterjali väga hoolikast, detaile silmas pidavast valikust, ning ka safrani korjamise, eraldamise, kuivatamise ja ladustamise etappide vältel. Üks selliseid sajandivanuseid meetodeid, mis nõuab eksperdi kätt, on emakasuudmete niisutamine ekstra neitsioliiviõliga enne nende kuivatamist. See eriliselt tähtis ja erakordne toimimisviis näitab, kui tugev on side, mis kõnealusel tootel on tootmispiirkonna ajaloo ja kultuuriga. Seda sidet näitab ka mõju, mis safranil „Zafferano di Sardegna” on olnud mitmesugustes majandustingimustes ja kui tähtis koht on sellel ajalooallikate andmetel olnud kohalike elanike elus neis piirkondades, kus seda on kasvatatud.

Safranikasvatamine Sardiinias ulatub tagasi foiniiklaste aegadesse, kes ilmselt tõidki safrani saarele. Safrani kasutamine sai tavapäraseks Puunia, Rooma ja Bütsantsi ajal, kui safranit kasutati peamiselt värvimiseks ning samuti terapeutilistel ja dekoratiivsetel eesmärkidel. Kuid esimene autentne tõend, mis on leitud safraniga kauplemise kohta, pärineb 14. sajandist, Cagliari sadama 1317. aasta statuudist (Breve Portus), mis sisaldab Sardiiniast safrani emakasuudmete eksportimise eeskirju. Safrani kasvatamine ja kasutamine levis 1800. aastatel, kui see oli nõutud kaup mitte ainult oma lõhna- ja meditsiiniliste omaduste tõttu, vaid seda kasutati ka siidi ja puuvilla värvimisel, küpsetamisel maitseainena ja turuplatsil rahana. Pärastsõjaaegse majandusliku ülesehitustöö ajal säilis safrani tähtsus paljude perekondade lisasissetulekuna, samuti kultuuri ja traditsioonide sümbolina ühiskonnas, mis oli alati tegelenud põllunduse ja lambakasvatusega.

Viide spetsifikaadi avaldamisele

(Määruse (EÜ) nr 510/2006 artikli 5 lõik 7)

Valitsus algatas riikliku vastuväitemenetluse, avaldades Itaalia Vabariigi ametlikus väljaandes nr 277 28. novembril 2005 ettepaneku „Zafferano di Sardegna” tunnustamiseks kaitstud päritolunimetusena.

Toote spetsifikaadi täisversiooni saab järgmiselt veebilehelt:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

(1) ELT L 93, 31.3.2006, lk 12.